Tove Videbæk (KRF), 2002-01-10:
Hvidbogen om EU's transportpolitik giver et overblik over den trafikale situation i Europa, kommer med nogle løsningsmodeller og er et godt input i den trafikpolitiske debat.
Hvidbogen afslører, at der på nuværende tidspunkt er enorme trafikale problemer i EU, således er 10 pct. af vejnettet dagligt er fyldt af trafikpropper og bilkøer, 20 pct. af jernbanenettet er at betragte som flaskehalse, og 30 pct. af alle fly har en forsinkelse på over 15 minutter.
Alle disse flaskehalse og trafikpropper og forsinkelser er uhyggeligt kostbare rent ressourcemæssigt, både hvad angår økonomi, miljø, tid og meget mere.
Og alle prognoser siger, at trafikken vil fortsætte med at stige fremover.
Hvidbogen påpeger, at løsningen ikke alene er udbygning, men også effektivisering og harmonisering af regler og omkostninger for at gøre det åbne marked til et mere frit marked, hvor både aktører samt udbydere har klarhed over hele markedet på lige vilkår.
Hvidbogen kommer med en lang liste med forslag til initiativ og løsning af problemerne på området.
Nogle er vi enige i, og nogle er vi mindre enige eller uenige i.
Hvidbogen fokuserer bl.a. meget på jernbanetransporten.
Modernisering og effektivisering bør baseres på intern konkurrence mellem aktørerne, og enhver tilgang vil kunne styrke denne effekt eller proces, siger man. Intentionen på dette punkt er bl.a. udbyggelse af jernbanelinjer udelukkende til godstransport nogle steder og yderligere udbygning af jernbanenettet i øvrigt.
Det er lettere sagt end gjort, sagde trafikministeren i sit indlæg, og det har han jo så inderlig ret i.
Når vi ser, hvilke problemer vi har bare med jernbanenettet i vores lille land, så er det ikke noget, der løses med et snuptag i det øvrige Europa som helhed, men vi er helt enige i prioriteringen.
Vedrørende søtransport mener hvidbogen, at vi skal styrke den uudnyttede ressource, der er inden for søtransport, og det er jo helt fint på lange strækninger mellem kontinenter eller fra syd til nord eller fra øst til vest på et kontinent.
Men mellem Aalborg og Nørre Sundby eller mellem København og Køge ville det nok være mindre fornuftigt.
Det er her, vi har de menneskelige aspekter i trafikken.
Her tænker vi især på den personlige sikkerhed og omkostningerne i form af tilskadekomne og dræbte i trafikken, men også den miljørelaterede del af trafikudspillet.
Trods det, at hvidbogen erkender vigtigheden omkring den personlige sikkerhed og også har en målsætning om halvering af antallet på 40.000 trafikdræbte årligt inden 2010, virker dette afsnit ikke særlig ambitiøst.
Hvidbogen siger bl.a., at en havarikommission for vejtrafikulykker vil man gøre brug af eller få i gang på længere sigt. EU vil gerne harmonisere nogle sanktioner og visse love på det her punkt vedrørende f.eks. promillegrænser og regler om sikkerhedsseler.
Vi synes ellers, at med 40.000 trafikdræbte om året var der god grund til i en fart at se at komme i gang på det her område.
I Skandinavien er tallet på trafikdræbte lavt i forhold
til andre steder i Europa.
I Danmark taler vi om ca. 500 trafikdræbte på 1 år, men det mener vi også i Danmark er 500 for meget.
40.000 trafikdræbte på 1 år.
Jeg blev rystet, da jeg så tallet første gang.
Det er, som hvis befolkningen i en stor provinsby blev udslettet hvert år.
Det er grueligt, det er grusomt!
Jo, der er god grund til, at der kommer kraftige initiativer i gang på det her område hurtigst muligt.
Og vi håber faktisk, at Kommissionen bliver mere ambitiøs på det område.